**BOSNA I HERCEGOVINA**

**MINISTARSTVO KOMUNIKACIJA I PROMETA**

**BUDŽET ZA GRAĐANE**

**ZA 2023. GODINU**

Juni 2023. godine

Sadržaj

Uvodna riječ ministra

Nadležnost, misija, vizija i ciljevi

Prihodi

Rashodi

Najznačajniji projekti i aktivnosti

Višegodišnji projekti koji se finansiraju iz drugih izvora finansiranja

Pitanja, komentari i sugestije

A person in a suit and tie

Description automatically generated

Poštovani,

priprema Budžeta za građane Ministarstva komunikacija i prometa Bosne i Hercegovine predstavlja samo još jedan korak u nastojanju da budemo transparentniji, otvoreniji i odgovorniji prema građanima u procesima planiranja, upravljanja i upotrebe finansijskih sredstava institucija Bosne i Hercegovine.

Cilj nam je da građanima što više približimo ovaj dokument, da na jasan i jednostavan način prikažemo kako se troši novac iz Budžeta institucija Bosne i Hercegovine te da prikažemo osnovne aktivnosti Ministarstva komunikacija i prometa Bosne i Hercegovine koje su usmjerene na stvaranje uvjeta za uspostavljanje kvalitetnijih, učinkovitijih, sigurnijih i savremenijih sistema prometa i komunikacija u Bosni i Hercegovini i unaprjeđenju sektora komunikacija, informacijskog društva i poštanskih usluga.

Želja nam je da potaknemo što veći broj građana da iznesu svoja mišljenja i sugestije koji će biti osnov za pripremu Budžeta za građane u narednom periodu.

Srdačan pozdrav,

**Edin Forto**  
Ministar komunikacija i prometa   
Bosne i Hercegovine

**Nadležnost, vizija, misija i ciljevi**

Ministarstvo komunikacija i prometa Bosne i Hercegovine (u daljnjem tekstu: Ministarstvo) osnovano je Zakonom o ministarstvima i drugim organima uprave Bosne i Hercegovine („Službeni glasnik BiH“, broj 5/03, 42/03, 26/04, 42/04, 45/06, 88/07, 35/09, 59/09, 103/09, 87/12, 6/13, 19/16 i 83/17). Sjedište Ministarstva je u Sarajevu, Trg BiH br. 1.

Ministarstvo je nadležno za:

* politiku i reguliranje zajedničkih i međunarodnih komunikacijskih uređaja;
* međunarodni i međuentitetski promet i infrastrukturu;
* pripremanje ugovora, sporazuma i drugih akata iz oblasti međunarodnih i međuentitetskih komunikacija i prometa;
* odnose sa međunarodnim organizacijama iz oblasti međunarodnih i međuentitetskih komunikacija i prometa;
* pripremu i izradu strateških i planskih dokumenata iz oblasti međunarodnih i međuentitetskih komunikacija, prometa, infrastrukture i informacijskih tehnologija;
* poslove kontrole neometanog prometa u međunarodnom prometu;
* civilno zrakoplovstvo i nadzor zračnog saobraćaja.

**Vizija**

Vizija Ministarstva je visoko razvijen, učinkovit, siguran, ekološki prihvatljiv i moderan prometni i komunikacijski sistem, potpuno integriran u mrežu glavnih međunarodnih prometnih pravaca, i zadovoljava potrebe teretnog i putničkog prijevoza, kao i društvo zasnovano na razvoju informacijsko-komunikacijskih tehnologija u svim oblastima društva.

**Misija**

Misija Ministarstva je stvoriti uvjete i izgraditi kapacitete koji će osigurati izradu kvalitetnih zakona i ostalih propisa te njihovu provedbu, postići visoku razvijenost elektronskih komunikacija i tržišta poštanskih usluga, organizirati izradu strateških infrastrukturnih projekata i investicijskih programa od posebnog značaja, organizirati radove na izgradnji savremene prometne infrastrukture, koja će prometno povezati sve regije i razviti sve vidove prometa uz visok stepen profesionalnosti i sigurnosti u pružanju prijevoznih usluga te poduzimanje svih mjera zaštite okoliša u prometu.

**Ciljevi**

* stvaranje uvjeta za uspostavljanje kvalitetnijih, učinkovitijih, sigurnijih i savremenijih sistema prometa i komunikacija u Bosni i Hercegovini i
* unaprjeđenje sektora komunikacija, informacijskog društva i poštanskih usluga.

**Prihodi**

Ministarstvo ostvaruje prihode od vlastite djelatnosti, tj. prihode od dozvola i licenci koje izdaje Sektor za promet, Ured za nadzor i akreditaciju i Regulatorni odbor željeznica Bosne i Hercegovine, kao i prihode od novčanih kazni koje izdaje Inspektorat Ministarstva. Navedeni prihodi uplaćuju se na Jedinstveni račun Trezora kao javni prihodi.

Planirani prihodi za 2023. godinu iznose 2.934.000 KM i to:

* Naknade i takse i prihodi od pružanja javnih usluga u iznosu od 2.934.000 KM i
* Novčane kazne za prekršaje u iznosu od 100.000 KM.

**Rashodi**

Odobreni budžet Ministarstva za 2023. godinu iznosi 18.675.000 KM i to za sljedeće rashode:

|  |  |  |
| --- | --- | --- |
| ***Red. br.*** | ***Vrsta rashoda*** | ***Budžet za 2023. godinu*** |
| **1** | **2** | **3** |
| I | Bruto plate i naknade troškova zaposlenih | 5.373.000 |
| II | Izdaci za materijal i usluge | 11.057.000 |
| III | Tekući transferi i grantovi | 785.000 |
| IV | Kapitalni izdaci | 1.460.000 |
| **V** | **UKUPNO (I+II+III+IV)** | **18.675.000** |

Učešće bruto plaća i naknada troškova zaposlenih u Ministarstvu u ukupnim rashodima Ministarstva iznosi 29%.

Budžet Ministarstva po programima:

* Međunarodni i međuentitetski promet i sigurnost saobraćaja – 3.973.000 KM
* Razvoj međunarodne i međuentitetske prometne infrastrukture – 3.700.000 KM
* Komunikacije, informacijsko društvo i poštanske usluge – 11.002.000 KM

**Najznačajniji projekti i aktivnosti**

Najznačajniji projekti i aktivnosti Ministarstva usmjereni na stvaranje uvjeta za uspostavljanje kvalitetnijih, učinkovitijih, sigurnijih i savremenijih sistema prometa i komunikacija u Bosni i Hercegovini:

* Unaprjeđenje regulatornog okvira iz oblasti prometa i praćenje poštivanja relevantnih propisa, izrada strateških dokumenata i međunarodna saradnja;
* Inspekcijski nadzor;
* Obnova i razvoj plovidbe na plovnom putu rijeke Save;
* Održavanje sistema obilježavanja plovnog puta rijeke Save;
* Održavanje saobraćajnih oznaka na graničnim prijelazima;
* Izgradnja mosta preko rijeke Save kod Gradiške;
* Izgradnja međudržavnog mosta preko rijeke Tare;
* Izrada projektno-studijske dokumentacije za most preko rijeke Save u Brčkom;
* Realizacija Sporazuma između Vijeća ministara Bosne i Hercegovine i Vlade Republike Srbije o saradnji na realizaciji projekta autocesta/brza cesta Sarajevo-Beograd-Sarajevo;
* Deminiranje desne obale rijeke Save;
* Održavanje i rekonstrukcija cestovnih mostova na državnoj granici sa Republikom Hrvatskom;
* Održavanje i rekonstrukcija cestovnih međudržavnih mostova između Bosne i Hercegovine i Republike Srbije.

U toku je i planiranje budućih aktivnosti kroz unapređenje Indikativnog proširenja TEN-T mreže, gdje je očekivana korist uspostavljanje preduvjeta za finansiranje izgradnje brze ceste Mostar – Široki Brijeg – Grude – Imotski (HR), te željezničke pruge Čapljina – Trebinje – Nikšić (CG) – Podgorica (CG). Također, provode se aktivnosti na aktiviranju kapaciteta sa izgradnju cestovne veze jugoistok – sjeverozapad BiH kroz iniciranje sporazuma između Republike Slovenije, Republike Hrvatske, Republike Albanije, Crne Gore i Bosne i Hercegovine, kako bi se unaprijedila cestovna veza od Jajca, preko Bihaća, prema Republici Hrvatskoj.

A picture containing sky, outdoor, water, river

Description automatically generated

*Most preko rijeke Save kod Gradiške*

Najznačajniji projekti i aktivnosti Ministarstva usmjereni na unaprjeđenje sektora komunikacija, informacijskog društva i poštanskih usluga:

* Izrada propisa i akata iz oblasti komunikacija, informacijskog društva i pošta u Bosni i Hercegovini i usklađivanje propisa sa EU;
* Standardizacija korisničkog softvera i upravljanje softverskom imovinom u upotrebi u institucijama Bosne i Hercegovine;
* Projekat digitalizacije Javnih radiotelevizijskih servisa u Bosni i Hercegovini.

**Višegodišnji projekti koji se finansiraju iz drugih izvora finansiranja**

* Deminiranje desne obale rijeke Save – vrijednost projekta 16.000.000 KM (grant sredstva);
* Izgradnja međudržavnog mosta preko rijeke Tare na magistralnoj cesti M-18 na lokaciji Hum (Bosna i Hercegovina) - Šćepan Polje (Crna Gora) – vrijednost projekta 2.500.000 KM (sredstva uplaćena od dozvola za korištenje radiofrekventnog spektra za pružanje usluga putem mobilnih pristupnih sistema);
* Izrada projektno - studijske dokumentacije za most preko rijeke Save u Brčkom – vrijednost projekta 910.700 KM (namjenska sredstava uplaćena na ime dodijeljene dozvole za Univerzalne mobilne telekomunikacijske sisteme);
* Projekat digitalizacije javnih radiotelevizijskih servisa u BiH – vrijednost projekta 29.876.700 KM (namjenska sredstava uplaćena na ime dodijeljene dozvole za Univerzalne mobilne telekomunikacijske sisteme, sredstva viška prihoda nad rashodima RAK BiH i prenesena budžetska sredstva).



*Digitalne oblasti i raspoloživi kanali sa objekata koji pokrivaju svaku od 9 digitalnih oblasti*

**PITANJA, KOMENTARI I SUGESTIJE**

Poštovani,

ako imate pitanje, komentar ili sugestiju iste možete poslati putem elektronske pošte: [kabinet@mkt.gov.ba](mailto:kabinet@mkt.gov.ba) na obrascu u prilogu.

S poštovanjem,

Ministarstvo komunikacija i prometa Bosne i Hercegovine

Ime i prezime:

Adresa:

e-mail:

Pitanje, komentar ili sugestija: